
Unicat în lume:Coroana de Oțel a Regelui Carol I 
 
de Conf. Univ. dr. George V Grigore  
 
 
În camerele seif ale Tezaurului din cadrul Muzeului de Istorie a 
României din București, printre bujuterii și tezaure de aur și peitre 
prețioase se află și o „podoabă” unicat în lume. Este vorba de coroana 
de oțel a Regelui Carol I al României. Fără pic de metal prețios, sau 
strălucire de pietre prețioase, aceasta reprezintă un simbol valoros mai 
important poate decât greutatea sa în aur. Este vorba de independența 
țării noastre. După cucerirea independenței României în anul 1877 s-a 
pus problema modificării statutului internațional al țării și schimbarea 
rangului domnitorului Carol. Astfel,în toamna anului 1878 Consiliul 
de Miniștri a hotărât ca domnitorul să poarte titlul de Alteță Regală, 
iar după doi ani, în 1880 era reglementatăși continuitatea succesiunii 
la tronul României în condițiile în care Carol I nu avea urmași direcți. 
La 13/25 martie 1881, în Adunarea Deputaților a fost depus proiectul 
de lege prin care Parlamentul proclama ca România să ia titlul de 
Regat, iar Carol și moștenitorii săi – titlul de Rege al României. 
Festivitățile proclamării regatului au fost stabilite pentru 10/22 mai 
1881, când se împlineau cincisprezece ani de la urcarea principelui 
Carol pe tron. Pentru Carol I s-a confecționat o coroană din oțelul 
unuia dintre tunurile turcești capturate de români la Plevna, în timpul 
războiului din 1877. Tunul era unul foarte modern pentru vremea sa, 
fiind de fabricație germană, marca Krupp. Coroana de oțel a României 
a fost confecționtă la Arsenalul Armatei, situat pe Dealul Spirii. 
Coroana reginei Elisabeta, deși simplăși ea, a fost confecționată din 
aur, fără pietre prețioase. Aceasta a fost purtatăîn ocazii solemne de 
către toți regii României,începând cu încoronarea din 1881. Regele 

Ferdinand I al României a purtat-o la încoronarea sa de la Alba Iulia. 
Mihai I a fost încoronat cu aceeași coroanăși uns Rege de către 
Patriarhul României Nicodim Munteanu, în catedrala patriarhală din 
București, chiar în ziua celei de-a doua suiri pe tron, la 6 septembrie, 
1940. Coroana s-a regăsit, între anii 1881 și 1947, și în cadrul stemei 
naționale, cât și pe monedele țării. Coroana de oțel a fost făurită de 
către elevii și soldații meseriași ai Arsenalului Armatei din București. 
S-au făcut trei modele aproape identice. Unul dintre ele a rămas la 
Muzeul Arsenalului, nefiind terminat, cercul frontal diferind de acela 
al celorlalte două modele. Al doilea, modificat, a fost așezat pe globul 
purtat de aquila din vârful unei coloane de piatră din Bulevardul 
Carol, în Piața C.A. Rosetti. Al treilea model este cel primit de Regele 
Carol I, sfințit la Mitropolia din București în ziua de 10 mai 1881 și se 
compune dintr-un cerc frontal cu opt fleuroane (simbol al 
octogonului) și tot atâtea mărgăritare, împodobit cu modele de pietre 
prețioase, toate stilizate din oțel. Cele opt fleuroane sunt unite, în 
vârful coroanei, de crucea „Trecerea Dunării”. Coroana cântărește 
1.115 grame și este realizată din „zburătura” unui tun, partea din față a 
țevii, de calibru 90 mm, fabricat la „F. Wohlert” din Berlin.Spre a 
comemora faptele strălucite săvârșite de țarăși Domnul Carol, pe tun, 
sub turaua otomană care poartă semnatura sultanului Abd Al-
Hamid,„nepotul lui Mahmud întotdeauna Victorios”, este scrisă 
următoarea inscripție: „DIN ACEST TUN LUAT DE OASTEA 
ROMÂNEASCĂ LA PLEVNA ÎN XXVIII NOEMVRIE MDCCCLXXVII 
S’A LUCRAT ÎN ARSENAL COROANA DE OȚEL A REGELUI 
ROMÂNIEI CAROL I – X MAI MDCCCLXXXI.” Tunul s-a păstrat 
în Muzeul Arsenalului până la desființarea muzeului, apoi a fost mutat 
în actualul Muzeu Militar Național. În prezent, Coroana de Oțel este o 
piesă reprezentativă a patrimoniului cultural național și este expusă la 
Tezaurul istoric al Muzeului Național de Istorie a României din 
București. O copie fidelă a coroanei se găsește și la Castelul Peleș din 
Sinaia. Decizia de a se confecționa o coroană de oțel, în locul uneia de 
aur, are o înaltă semnificație politicăși filosofică, reflectând, în același 

timp și concepția lui Carol I despre monarhia modernă. Încoronarea s-
a desfășurat în dimineața zilei de 10/22 mai 1881. Regele nu a dorit a 
fi uns și încoronat în biserica Mitropoliei, renunțând la vechile 
obiceiuri. El a refuzat încoronarea formală, deoarece a considerat 
coroana doar ca un atribut simbolic al noului stat independent, care și-
a câștigat statutul prin forța deciziei poporului român și a armelor sale, 
pe câmpul de bătălie. După semnarea Proclamației de încoronare de 
către cei doi suverani, cortegiul a pornit spre Palat. În sala tronului 
coroanele au fost aduse de președinții Corpurilor legiuitoare. În 
discursul său, Regele Carol I a declarat „… Cu mândrie primesc 
aceasta Coroană, care a fost făcută din metalul unui tun stropit cu 
sângele eroilor noștri și care a fost sfințită de biserică. O primesc ca 
simbol al independenței și puterii României.” Omagierea dinastiei a 
fost astfel contopităîntr-un singur moment, 10 mai, prin trei 
evenimente istorice diferite: cincisprezece ani de la urcarea pe tron a 
principelui Carol I, obţinerea independenței României (9 mai 1877) şi 
proclamarea Regatului României (14 martie 1881). Cu ocazia 
proclamării Regatului, Carol I a instituit cel de-al doilea ordin național 
românesc, respectiv „Coroana României”, și a specificat în 
Regulamentul de înființare al decorației, că micuța coroană din centru 
să fie din oțelul aceluiași tun capturat la Plevna.Recent, coroana regală 
a revenit formal pe capul acvilei de aur de pe însemnele oficiale ale 
României. Aceasta a fost îndepărtată, alături de toate simbolurile 
regale, odată cu instaurarea regimului comunist. 
Coroana a fost de la început însemnul principal al domnitorilor 
români. În portretele de ctitori, domnii munteni şi moldoveni sunt 
reprezentaţi, aproape întotdeauna, cu coroane de aur pe cap; astfel 
reprezentaţi se regăsesc şi pe unele monede şi pietre funerare. Coroana 
obişnuită a acestor domni este coroana princiară deschisă, cu trei sau 
cinci fleuroane; numai rareori – şi în timpurile mai noi – s-au observat 
şi coroane închise. În veacurile al XIV-lea şi al XV-lea, coroanele 
domnitorilor noştri erau mici, asemenea coroanelor princiare 
heraldice; în secolele următoare au devenit tot mai înalte şi bogat 

împodobite cu frunze şi arabescuri sculptate sau ajurate. Uneori 
coroanele păreau a fi formate din plăci late din aur, lipite una de alta şi 
împodobite cu frunze şi flori gravate. În epoca fanariotă, domnii erau 
reprezentaţi tot mai rar cu coroana pe cap, la ceremonia învestiturii 
aceştia purtând cuca ienicerilor, iar la ocazii solemne, işlicul.Theodor 
Aman a fost artistul însărcinat cu desenarea Coroanei de oțel a 
României şi a sceptrului primului suveran; schiţa în tuş în care sunt 
reprezentate însemnele regalităţii se află în cadrul patrimoniului 
muzeului din Bucureşti care poartă numele artistului. Toate 
elementele coroanei sunt din oţel, chiar şi perlele, numai căptuşeala 
interioară este din catifea purpurie. 
„Coroana regală a României are o poveste aparte, legată chiar 
de Războiul de Independenţă (1877-1878). În urma bătăliei de la 
Griviţa din august 1877, armata română, condusă de domnitorul 
Carol de Hohenzollern, a învins forţele otomane”, scrie istoricul 
Mihaela Simina. Până pe 31 decembrie 2018, când va fi marcat 
centenarul Marii Uniri, autorităţile trebuie să înlocuiască toate stemele 
şi sigiile naţionale respectând noua configuraţie care include Coroana 
Regală de Oțel a României. 

Coroana de oţel a Regilor României 

Ordinul „Steaua României” 

